Pastikan projek ECRL disambung semula
KUCHING: Projek East Coast Rail Link (ECRL) perlu mengambil kira pertumbuhan ekonomi negara serta manfaatnya kepada industri dan masyarakat. Duta Khas kepada Perdana Menteri ke Republik Rakyat China Dato’ Seri Tiong King Sing berharap Kementerian Pengangkutan akan melakukan penyesuaian dengan berhati-hati untuk memastikan projek ini dapat disambung semula seperti yang dijadualkan dan tidak ada perubahan yang akan menghentikan kemajuannya. “Saya bertemu dengan Menteri Pengangkutan Datuk Seri Ir Dr Wee Ka Siong semalam dan kami membincangkan secara terperinci mengenai projek. “Ketika pertemuan itu, saya menekankan bahawa berdasarkan maklum balas orang ramai dan cabaran yang terdapat dalam laluan ECRL yang disemak semula, penyelidikan dan perbincangan mengenai isu ini mesti mengambil kira pertumbuhan ekonomi negara serta manfaatnya kepada industri dan masyarakat,” katanya dalam satu kenyataan di laman facebook miliknya, semalam. Tambahnya, walaupun ECRL telah dimulakan semula, sayangnya telah berulang kali digunakan sebagai ‘bola sepak’ politik pada masa lalu. “Saya harap projek ini dapat berjalan lancar untuk mewujudkan pembangunan komersial, logistik, perdagangan dan pelancongan sepanjang perjalanannya. “Kejayaan projek ini secara substansial akan menyumbang kepada keseluruhan pembangunan ekonomi dan sosial negara kita dan membuka permulaan baharu bagi hubungan Malaysia-China,” ujarnya. Beliau turut yakin, Kementerian Pengangkutan akan terus mengkaji perkara tersebut secara terperinci untuk mengoptimumkan laluan untuk pembangunan jangka panjang negara. “Menterinya (Datuk Seri Ir Dr Wee Ka Siong) turut memberi jaminan bahawa dia akan memantau infrastruktur lalu lintas dengan teliti dan menyelesaikan cabaran dan masalah semasa yang dihadapi oleh ECRL. “Saya yakin bahawa ECRL akan memainkan peranan penting dalam ‘Belt and Road Initiative’ dan menjadi enjin pertumbuhan ekonomi tempatan kita dan menyatukan kita lebih banyak ke dalam rangkaian perdagangan global sekali gus membawa peluang perniagaan baru,” katanya. Oleh Nur Ain Otsman 
See author's posts
